Advertisements Għal darba oħra assistejna għal farsa oħra fil-Public Accounts Committee li saret illum fil-Parlament. Kien imiss lil Konrad Mizzi jirrispondi mistoqsijiet mill-membri tal-Oppożizzjoni Beppe Fenech Adami, Karol Aquilina u Ryan Callus. Erġajna assistejna għal ħafna aktar battibekki b'referenza speċjali għar-ruling li ta l-iSpeaker tal-Kamra rigward l-imġieba ta' dan il-kumitat. Instemgħet kemm-il darba l-kelma 'oġġettiv'. Saret referenza għal din il-kelma għaliex l-ispeaker qal fir-ruling tiegħu li l-mistoqsijiet li jsiru f'dan il-kumitat għandhom ikunu oġġettivi u mhux jirreferu għal stejjer jew okkażżjonijiet li ma għandhomx x'jaqsmu mar-rapport li qed ikun diskuss. Xi drabi tant kien qawwi l-battibek li wieħed ma kien jista' jifhem xejn. Imma nħalli f'idejn il-qarrejja li janaliżżaw kemm il-mistoqsijiet kienu oġġettivi jew le. Hemm punt żgħir li nixtieq nagħmel. B'sodisfazzjoni ninnota li matul din is-sessjoni tal-lum, artikli li dehru f'dan is-sit issemmu kemm-il darba. Tant li anki ġew ippreżentati u murija waqt din is-sezzjoni. Allura nista' nikkonkludi li l-artikli li jidhru f'dan l-istess sit qed jilħqu l-iskop tagħhom u qed ikunu relevanti u awtorevoli f'dak kollu li jiddiskutu.